Formandens beretning 2022

Beretning for Gludsted friskole udarbejdet af formand Rasmus Helms

Dato: 27-04-2022

Dette er min første formandsberetning, jeg skal aflægge som formand for Gludsted Friskole og der er noget at leve op til fra den tidligere formand. 😊

Jeg kan som formand se tilbage på et år, som har været et år med en del udfordringer, men også et år med mange gode ting.

Den nuværende bestyrelse trådte til d. 5 maj 2021, kort tid efter at skolerne i DK var blevet genåbnet for alle igen, men med udeundervisning for de store børn og mange andre Coronarestriktioner. Bestyrelsen var med forholdsvis mange nye medlemmer, som skulle lære hinanden at kende og finde ud af, hvad det vil sige at sidde i en bestyrelse.

Bestyrelsen blev hurtigt sat i arbejde, da taget på gymnastiksalen var utæt, og stod til udskiftning.

Vi fik også sat gang i en arbejdsdag (5/6-2021) i børnehuset, som var stærkt tiltrængt efter at der ikke havde været arbejdsdage i længere tid på grund af Corona. Der var stor tilslutning - der mødte 22 forældre op til dagen. En kæmpe ros herfra.

Vi fik også afholdt:

* Skoleindskrivning - hvor vi fik 9 nye elever ind i børnehaveklassen.
* Julemarkedet - som blev godt besøgt. En stor ros til alle de frivillige, som var med til at hjælpe.
* Fastelavnsfest - som også var godt besøgt. En stor tak til menighedsrådet.

Der arbejdes også for tiden med at finde en ny skolebus, da den nuværende bus er ved at køre på det sidste. Forretningsorden for bestyrelsen, markedsføring og profiling af Gludsted Friskole og Børnehus arbejdes der også med.

Bestyrelsen står også for forældrerengøringshold, som tager sig af lørdagsrengøring og andre vedligeholdsopgaver. Kommende projekter som er i støbeskeen, er en basketballbane, terrasse samt solsejl ved SFO’en.

Vi kommer ikke uden om Corona, selv om alle er godt trætte af det, og ingen tvivl om at Corona har været med til at give mange problemer for både lærere, personale, elever og deres forældre. Da man ikke altid vidste hvad der vil komme til at ske næste dag. Ville der være normal undervisning, fjernundervisning, hvilken lærer var der, blev skolen lukket igen, m.m.

Corona har vi også mærket til i bestyrelsen, hvor møder er blevet aflyst eller afholdt over teams.

Ingen tvivl om, at det har vært en belastning for rigtig mange og det har gjort at bølgerne er gået højt til tider.

Vi er nu sluppet godt af med Corona og skal til at se fremad, men der er stadig en ting som hænger i Gludsted Friskole og Børnehus. Vi har desværre en del negativ snak omkring skolen.

Det er noget vi skal hjælpe hinanden med at stoppe, hvis ikke, vil det komme til at gå rigtigt hårdt udover skolen og dermed også lokalsamfundet.

I den sammenhæng har formanden for landsbyforeningen i Gludsted bedt om at få noget taletid. Han er på efter regnskabsgennemgang.

Ingen tvivl om, at vi er udfordret. Antal elever falder, i dag er vi 85 elever og det kommende budget for næste år er lavet ud fra 82 elever, men det skal også siges at elevtallet inden for de sidste 10 år har svinget op og ned, lige fra 64 elever op til 105 elever.

Den største trussel er den negative snak der er, den ødelægger skolen. Som formand for skolen er det frustrerende, at der er enkelte personer her i byen, som kan gå rundt og skabe negative historier omkring skolen, uden at man som bestyrelse og ledelse kan komme med et modsvar pga. tavshedspligt mm.

Det er noget vi i bestyrelsen ser på med stor bekymring. Vi har drøftet hvad man kan gøre for at få vendt det negative til noget positivt. I den sammenhæng har den nuværende bestyrelse valgt at starte projektet ”Nytænk skolen” op, som skal være med til at gøre skolen mere attraktiv for elever, lærere og for lokalsamfundet.

 Jeg vil komme mere ind på projektet ”Nytænk skolen” efter valg af suppleanter, men jeg kan allerede afsløre, at det bliver godt, men det bliver også et langt og sejt træk at komme igennem. En af de ting vi påtænker at prøve, er om vi ikke kan få større ejerskab omkring skolen, fra personale, elever og lokalsamfundet. En af de måder vi på tænker at gøre det på, er igennem et samarbejde med foreninger her i byen, i første omgang med Landsbyforeningen og Gludsted Idrætsforening.

En ting vi kan gøre her og nu er, at alle os som er glade for Gludsted Friskole og Børnehus, skal se at komme ud af busken, og fortælle hvor godt det er her på Gludsted Friskole og Børnehus. Som far til 2 drenge her på skolen, kan jeg starte med at fortælle, at mine drenge er utroligt glade for at gå her, for de trives, og er glade hver dag de skal i skole.

Læser man den sidste tilsynsrapport, så bliver skolen også her omtalt positivt. Som der står, er Gludsted Friskole og Børnehus, en skole hvor elever trives og undervises i et miljø præget af overskuelighed, varme, tryghed og tillid.

Tilsynsførende roser også skolens faciliteter, lige fra møbler, teknik, til fine og velindrettede klasser, naturfags- og madkundskabslokaler, samt de udendørs faciliteter. Ikke mindst, roses skolens lærere for deres engagement og faglige kompetencer, Ledelsen roses for deres dygtige og kompetente ledelsesarbejde. Dette gør tilsammen, at Gludsted Friskole og Børnehus skaber de bedste rammer for skolens elevers faglige udvikling og derudover deres sociale- og personlige dannelse.

For at projektet kan komme til at lykkes, så skal vi alle løfte i flok, og er der noget vi er gode til i Gludsted, så er det at løfte i fællesskab.

”Alt kan lykkes, hvis viljen til at ville, er større end frygten for at fejle”

Jeg vil gerne til slut, sige en stor tak til Friskolens Venner for jeres økonomiske støtte til Gludsted Friskole og Børnehus, som er med til at gøre tingene meget sjovere for børnene og lærerne. Der skal også lyde en stor tak til alle de frivillige, der hjælper på skolen på en eller anden måde.

Som formand vil jeg også gerne sige en stor tak til lærerne og personalet for det arbejde i gør. Også en stor tak for samarbejde med bestyrelsen og ledelsen, samt en særlig tak til Jesper og Svend for jeres arbejde i bestyrelsen.

Tak for ordet.

Bestyrelsesformand - Rasmus Helms